Egpaar op plaas aangehouArgieffoto Die polisie het ŉ volskaalse soektog van stapel gestuur na drie verdagtes wat ŉ egpaar op ŉ plaas in die Thornhill-omgewing in die Oos-Kaap aangeval en beroof het. Kapt. Gerda Swart, polisiewoordvoerder, het gesê die egpaar het Woensdag omstreeks 18:30 televisie gekyk toe hulle oorval is. “Drie verdagtes, wat klapmusse gedra het en gewapen was met messe, het toegang tot die huis verkry by die kombuisdeur wat nie gesluit was nie. Hulle het die egpaar aangehou en op die kluis se sleutel aangedring,” het Swart gesê. Die verdagtes het met twee vuurwapens, twee televisies, ŉ skootrekenaar, juweliersware en drie selfone gevlug. Die man kon daarin slaag om homself en sy vrou te bevry en het hulp ontbied. Die Thornhill-polisie ondersoek ŉ saak van huisroof. Die egpaar het nie ernstige beserings tydens die voorval opgedoen nie. “Die stryd teen misdaad is ŉ gedeelde verantwoordelikheid, daarom doen die polisie ŉ beroep op huiseienaars om waaksaam te wees en geen deure oop of ongesluit te los nie,” het Swart gesê.